Huba, Mikuláš, poslanec NR SR (2015-03-12):
Vážený pán predsedajúci, pán minister, pán spravodajca, dámy a páni, je mi ľúto, že som sa nedokázal prihlásiť do ústnej rozpravy ako prvý z toho dôvodu, že téma, s ktorou chcem vystúpiť, logicky nadväzuje na vystúpenie pána kolegu Mičovského. Ale nevadí, aspoň si oživíme to, čo povedal, a pokúsim sa povedať niečo, niečo nové. Začnem tým, že tiež budem čerpať najmä z vynikajúcej komparatívnej analýzy, ktorú na našu žiadosť pripravil Parlamentný inštitút. Nie je to prvá skvelá štúdia, a verím, že ani posledná, ktorá z tejto dielne pochádza, a tiež verím, že keď to hovorí opozičný alebo nezaradený poslanec, že to Parlamentnému inštitútu a autorom, resp. autorkám tejto štúdie nejako nepriťaží. Takže celá táto moja, celé toto moje expozé sa bude týkať problematiky zálohovania a bude trošku dlhšie ako do jedenástej, takže sme sa dohodli s pánom predsedajúcim, že svoje vystúpenie preruším. Ako tu už bolo naznačené, každodenná skúsenosť a uskutočnené výskumy dokumentujú, že PET fľaše, ktoré sa nachádzajú voľne v našom prostredí, použité PET fľaše, predstavujú veľkú časť toho tzv. voľne pohodeného odpadu. Konkrétne sa uvádza 36 % hmotnosti a až 38 % objemu tohto druhu odpadov pripadajúce na obaly z PET-u. Opakovane používané zálohované obaly sú šetrnejšie k životnému prostrediu, to snáď uzná každý triezvo uvažujúci človek, v porovnaní s jednorazovými. Opakovaným používaním znižujeme množstvo odpadu, znečistenia, šetríme prírodné zdroje, energiu často až o 80 %. Počet opakovaných použití vratných sklenených obalov uvádzajú výrobcovia nápojov v intervale medzi 60 až 80. Pardon, medzi 20 až 60, preklep. U vratných plastových PET fliaš sa logicky uvádza menší počet takýchto opakovaných použití, avšak u niektorých nových obalov, napríklad z polykarbonátu, ide až o 50 až 75 použití. Miera návratnosti zálohovaných obalov sa u funkčných systémov, ako tu už bolo povedané kolegom Mičovským, pohybuje v intervale až 96, pri Dánsku až extrémnych 99 %. Čo sa týka kvality obalov, plastové fľaše sú v porovnaní so sklenými ľahšie, nerozbitné a možno ich zväčša lepšie uzatvárať. Sklené fľaše skutočne dosahujú určité svoje limity, čo sa týka redukcie hmotnosti a tvarovania, a preto sa predpokladá napriek všetkým negatívam ďalší nárast tohto druhu obalov. Toľko k výhodám, aby sme neboli tendenční a nespomenuli aj výhody, ktoré ako keby nám zatienili zrak i ostatné zmysly, lebo nevýhod, negatív plastov je v skutočnosti oveľa viac a sú zásadnejšieho charakteru v porovnaní so spomínanými výhodami. Sklo je na rozdiel od plastov chemicky veľmi stabilné a minimálne priepustné. PET fľaše sú, naopak, pre plyny priepustné. To sa prejavuje prienikom kyslíka dovnútra a oxidu uhličitého smerom von z fľaše, čo vedie okrem iného k odbúravaniu vitamínov v nápoji. Rýchlejší prestup okolitého tepla do nápoja v PET fľaši spôsobuje nutnosť chladiť ho častejšie než v sklenej fľaši. Preto aj minerálne vody v PET fľašiach musíme viacej sýtiť kysličníkom uhličitým. Trvanlivosť nápoja v PET fľašiach je približne polovičná v porovnaní so sklenými fľašami. Napriek všetkým týmto uvedeným skutočnostiam je fakt, a vieme to z každodennej skúsenosti, že PET fliaš v našom prostredí z roka na rok pribúda. Uvádza sa v tejto štúdii 7 % ročne pre globálny trh a tými hlavnými hráčmi na globálnom trhu sa stávajú Čína, Rusko, Brazília, India. Je to spôsobené aj novými druhmi obalov, ktoré majú priaznivejšie vlastnosti z hľadiska priepustnosti ÚV žiarenia alebo odolnosti voči teplému alebo horúcemu obalu, ktoré do týchto fliaš plníme. Tieto nové vlastnosti zase majú celý rad negatívnych vlastností, keď ich chceme recyklovať. K tomu sa dostaneme neskôr.